Коми Республикаса Юралысь Вячеслав Гайзер сетiс Пöжарысь видзчысян службаöн да гражданаöс видзöмöн республиканскöй веськöдланiнса пöжарысь видзчысян службалöн отрядъясса начальникъяслы 10 выль пöжарнöй машинаысь ключьяс.

Техникасö ньöбöма Коми Республикаса республиканскöй сьöмкудйысь сьöм тшöт весьтö Коми Республикаса пöжарысь видзчысян служба сöвмöдан концепция збыльмöдöм серти. Автомашинаяссö мöдöдасны Кöрткерöс, Кулöмдiн, Луздор, Чилимдiн, Сыктыв, Емдiн, Удора, Сыктывдiн районъясö да Сыктывкарö. 2010 во помöдз республикаса пöжарнöйяслы вичмöдасны нöшта 4 машина.

Кыдзи пасйис Коми Республикаса Юралысь: «Тайö машинаяссö мöдöдасны оз сöмын уджалысь пöжарнöй юкöнъясö, но сiдзжö и выль пöжарнöй депоясö – тайö ыджыд пай республикаын пöжарысь видзчысян служба бурмöдöмö. Чайта, мый колян вося жар гожöм бöрын колö водзö бурмöдны миян пöжарнöй юкöнъяслысь материально-техническöй подувсö, Коми Республикаса Веськöдлан котыр кутас водзö вöчны тайö уджсö».

Кыдзи пасйис Коми Республикаын МЧС медшöр веськöдланінса начальник Олег Мануйло, техникасö юклöны отрядъяслы стöча урчитöм план серти. Сiдзжö сiйö пасйис, мый «выль машинаясыс торъялöны воддза воын ньöбöм 40 машинаысь. Выль машинаяслöн ыджыдджык вынйöрыс да наö тöрö унджык ва, мый буретш ёнджыка колö сиктса олысьяслы. Сiдзкö, öдйöджык кутасны нуны васö би кусöдöм вылö».

Церемония бöрын Вячеслав Гайзер сёрнитiс аслас вежысь Иван Поздеевкöд да Олег Мануйлокöд содтöд мераяс йылысь, кыдзи öлöдчыны пöжаръясысь оланiн пунктъясын да кыдзи бурджыка могмöдны ас вöля серти уджалысь дружинаясöс. Коми Республикаса Юралысь пуктiс мог прöверитны регионса каръясын, торйöн районъясын став пöжарнöй водоёмсö.

«Тавося пöжаръяс кежлö дасьлуныс петкöдлiс, мый öткымын муниципалитетын та бöрся оз тырвыйö тöждысьны, а тшöкыда паныдасьлö сэтшöмтор, мый оланiн пунктъясын ваыс дзик абу», - пасйис Вячеслав Гайзер. Сiдзжö сiйö тшöктiс Иван Поздеевлы видзöдны сы бöрся, кыдзи оланiн пунктъясын ас вöля серти уджалысь пöжарнöй дружинаяслы ньöбöны мотопомпаяс да первичнöй би кусöдöм вылö колана мукöд оборудование.